|  |  |
| --- | --- |
| MÄÄRUS | EELNÕU |
| Kadrina | 26. märts 2025 nr |
|  |  |

Kadrina valla põhimääruse muutmine

Määrus kehtestatakse kohaliku omavalitsuse korralduse seaduse § 22 lõike 1 punkti 9 alusel

**§1. Kadrina Vallavolikogu 22.09.2021 määruse nr 61 ”Kadrina valla põhimäärus“ muutmine**

Kadrina Vallavolikogu 22.09. 2021 määruses nr 61 ”Kadrina valla põhimäärus“ § 19 muudetakse ja sõnastatakse see järgmiselt**:**

„§ 19. (1) Vallavalitsuse koosseisu esitab volikogule kinnitamiseks vallavanem.

(2) Vallavanem esitab hiljemalt ühe kuu jooksul vallavanemaks valimisest volikogule ettepaneku valitsuse liikmete arvu ja struktuuri kohta. Kui vallavanem on esitanud samale volikogu istungile kinnitamiseks ka valitsuse liikmete isikulise koosseisu, siis kinnitab volikogu esmalt valitsuse liikmete arvu ja struktuuri ning seejärel valitsuse liikmete isikulise koosseisu.

(3) Kui valitsuse liikmete isikulist koosseisu ei kinnitata samal volikogu istungil, kus kinnitati valitsuse liikmete arv ja struktuur, siis on vallavanemal ühe kuu jooksul kohustus esitada volikogule kinnitamiseks valitsuse liikmete isikuline koosseis.

(4) Volikogu otsustab valitsuse liikmete ametisse nimetamise poolthäälteenamusega vallavanema esitatud valitsuse liikmete kandidaatide nimekirja alusel lahtisel hääletamisel. Kui vallavanema esitatud valitsuse liikmete isikuline koosseis ei saa volikogu poolthäälteenamust, peab vallavanem hiljemalt ühe kuu jooksul esitama volikogule kinnitamiseks uue valitsuse liikmete koosseisu. Valitsuse liikmete isikulise koosseisu kinnitab volikogu nimekirjana, iga valitsuse liikme kandidaati eraldi ei hääletata.

(5) Kui valitsuse liige vabastatakse valitsuse liikme kohustustest enne volituste tähtaja lõppu, kinnitatakse ametisse uus valitsuse liige vallavanema ettepaneku alusel käesolevas paragrahvis sätestatud korras. Vallavanemal on kohustus ühe kuu jooksul esitada volikogule valitsuse koosseisus olevale vabale valitsuse liikme ametikohale kinnitamiseks uus isik.“

**§ 2. Määruse jõustumine**

Määrus jõustub kolmandal päeval pärast Riigi Teatajas avaldamist.

(allkirjastatud digitaalselt)

Madis Viise

vallavolikogu esimees

Seletuskiri määruse eelnõule

Käesoleva määrusega viiakse Kadrina valla põhimääruse § 19 kooskõlla kohaliku omavalitsuse korralduse seaduse §-ga 45, mis sätestab volikogus avaliku hääletamise nõude. Vaid isikuvalimised otsustatakse salajasel hääletamisel KOKS § 45 lõike 3 järgi. Volikogu kinnitab mitte ei vali valitsuse liikmeid vallavanema ettepaneku alusel.

Marika Mardõkainen

vallasekretär